George: DBV ondersoek waghond in 'beknopte draadhok' | Netwerk24
Deur Jackie Kruger 20 September 2019 17:04
Die hondehok, in 'n groter draadkampie, Donderdagoggend langs 'n besige straat in Blanco. Foto: Jackie Kruger
Teen Donderdagmiddag is die Duitse herdershond van die perseel by 'n kiosk van die Go George-busdiens in Blanco verwyder.
Die hond het blykbaar 'n veiligheidswag bygestaan wat die perseel oppas. Hy is van tyd tot tyd uit die hok gelaat om saam patrollie te doen.
Mense het woedend gereageer toe foto's waar die hond voor 'n houthondehok in 'n groter draadhok lê, Woensdagaand deur 'n bekommerde inwoner op die Facebookblad CapeXit: Wildlife & Animal Activists geplaas is. Hulle sê onder meer die hok is "beknop" en vra waarom die hond nie water het nie.
James Robb, bestuurder van Go George, sê by navraag die Facebook-plasing het Woensdagaand onder hul aandag gekom. Die beveiliging van die perseel val onder die jurisdiksie van die wetstoepassingsafdeling van die George-munisipaliteit. Dié is dadelik gekontak. Die versekering is toe gegee dat die DBV se mening gevra gaan word oor wat aanvaarbare toestande is vir die hond wat deur 'n gekontrakteerde veiligheidsmaatskappy gebruik word.
Volgens Richard von Willigh, bestuurder van wetstoepassing van die George-munisipaliteit, is die veiligheidsmaatskappy opdrag gegee om die hond dadelik van die perseel te verwyder hangende verdere ondersoek deur die DBV.
Die Tuinroete-DBV het Donderdagmiddag laat by navraag bevestig dat die eienaar die hond van die perseel verwyder het.